Pta-man verongeluk: Max herstel goed; ‘gesteelde’ hangertjie gesoekMax in die Onderstepoort-veaartsenykundige akademiese hospitaal (Foto: Verskaf) DJ Ehlers, die sakeman van Pretoria wat dood is toe sy motor ŉ boom getref het, se hond, Max, is besig om goed te herstel. Ehlers (32), die mede-eienaar van Barcelos in Elukwatini, naby Badplaas, is vroeër die maand op slag dood toe sy motor ŉ boom getref het. Amanda, Ehlers se suster, het aan Maroela Media gesê Max, ŉ ses maande oue pitbull, wat saam met Ehlers in die motor was en ernstig beseer is, herstel goed. Max het ŉ gebreekte rug en heup in die ongeluk opgedoen en is tans in die Onderstepoort-veeaartsenykundige akademiese hospitaal. Hy het reeds ŉ rugoperasie ondergaan. DJ Ehlers met die ketting aan wat vermis is. (Foto: Verskaf) “Max is reeds van die waaksaal na ŉ algemene saal geskuif. Dit gaan goed met hom. ŉ Mens kan sien hy het baie gewig verloor. Hy was so bly om ons te sien. Ons het so ŉ entjie met hom gaan stap, maar kon na ŉ ruk sien hy het begin pyn ervaar en het hom toe terug hok toe geneem. “Max was nie gelukkig om terug in die hok te klim nie en wou heeltyd uitklim. Dit was vir my baie moeilik om hom te moes agterlaat, maar ek weet dat hy in uitstekende hande is. Onderstepoort kyk regtig baie mooi na Max en ek dink nie ons kon vra vir ŉ beter plek vir hom om by te wees nie.” Ehlers het gesê die gesin is intussen op soek na haar broer se hangertjie wat hy glo ten tyde van die ongeluk aangehad het. “Hy het die silwer ketting altyd om sy nek gehad. Toe sy besittings ná die ongeluk aan ons besorg is, was die hangertjie egter nie daar nie. Niemand kan vir ons sê wat daarvan geword het nie. Daar was ook kontant in sy motor se deur wat weg is. Hoe steel ŉ mens iets van iemand wat dood is?” Volgens die gesin is die hangertjie en Max al wat hulle oor het van Ehlers en sal hulle die hangertjie graag wil terughê.